Aadu Must

Aadu Must (sündinud 25. märtsil 1951 Pärnus) on Eesti ajaloolane ja poliitik, Riigikogu liige.

Ta on Tartu Ülikooli arhiivinduse professor. Oli aastatel 2007–2009, 2011–2013 ning on alates 2015. aastast Riigikogu liige ja Riigikogu kultuurikomisjoni esimees. 

Must on aastaid olnud Balti Assamblee presiidiumi liige ja asepresident ning 2017. ja taas alates 1. jaanuarist 2020 Balti Assamblee president.

Ta oli aastatel 2001–2007, 2009–2011, 2013–2015 ja 2017–2020 Tartu linnavolikogu esimees. 

Alates aastast 1996 kuulub ta Eesti Keskerakonda ning on olnud Keskerakonna juhatuse liige.

Poliitikaväline tegevus 
Aadu Must lõpetas 1969 Tartu 7. Keskkooli ajaloo eriklassi ning 1976 cum laude ajaloo eriala Tartu Riiklikus Ülikoolis. Sama aastal asus ta tööle TRÜ ajaloo osakonna õppejõuna. Ajalookandidaadi kraadi kaitses 1986. aastal, kandidaaditöö oli "Sindi linn ja 1. Detsembri nimeline Vabrik, 1833–1983".

Must on Tartu Ülikooli ajaloo osakonna arhiivinduse õppetooli asutaja. Esialgu oli ta selle hoidja, alates 1998. aastast aga arhiivinduse korraline professor ja õppetooli juhataja. Must on Eesti Arhiivinõukogu liige. Ta on avaldanud ka raamatu perekonnaloo uurimisest ("Eestlaste perekonnaloo allikad") ning uurinud eestlaste nimesid (andmebaas Onomastika NET).

Aadu Must oli Tartu Ülikooli Kirjastuse juhatuse liige ning Ajaloolise Ajakirja taasasutaja ja endine peatoimetaja (1998–2002). Enne seda toimetas ta ajalooajakirja Kleio (1989–1997). Must on Eesti Arhivaaride Ühingu, Õpetatud Eesti Seltsi ja Rotary Tartu Toome Klubi liige ning oli Akadeemilise Ajalooseltsi esimees ja aseesimees. Must oli Euroopa Teadusfondi programmi "Euroopa ajalugu ja rahvuslikud ajalood" juhtkomitee liige.

Poliitiline tegevus 
 
Aadu Must oli Eesti Rojalistliku Partei liige. 1996. aastast on ta Eesti Keskerakonna liige.

Must oli Eesti Kongressi ja Eesti Komitee liige, Riigikogu XI, XII, XIII ja XIV koosseisu liige.

Kandideeris 1995. aastal VIII Riigikogusse Eesti Roheliste ja Eesti Rojalistliku Partei moodustatud valimisliidu Neljas Jõud nimekirjas, kuid ei osutunud valituks. 

Ta on olnud Tartu Linnavolikogu liige 1989–1992 ja 1999–2007 ning esimees 2001–2007, 2009–2015 ja 2017–2020. Ta on olnud ka TÜ Kliinikumi ja Eesti Rahvusraamatukogu nõukogu liige.

Isiklikku 
Ta on abielus Ülle Mustaga. Neil on neli tütart, vanim neist on Kadri Simson. Tema tädi oli põllumajandusteadlane Leida Lepajõe, kelle poeg oli munitsipaalpoliitik Madis Lepajõe ning tütar oli tõlkija ja religiooniloolane Marju Lepajõe.

Tunnustus 
 Eesti Vabariigi Valgetähe IV klassi teenetemärk (2005)
 Poola Vabariigi teeneteordeni rüütlirist
 Hollandi Oranje Nassau suurohvitseri orden

Kirjutisi
"Sindi linn ja 1. Detsembri nimeline Vabrik, 1833–1983". Eesti Raamat, 1985 (tegelik kaasautor: Ülle Must)
"The formation of Estonian diplomacy: the Estonian foreign delegation in Stockholm in 1918 & the Estonian Information Office in Stockholm in 1991". – "The independence of the Baltic states: origins, causes, and consequences: a comparison of the crucial years 1918–1919 and 1990–1991". Chicago, 1996. ISBN 0-929700-16-3.
"Eestlaste perekonnaloo allikad". Tartu: Kleio, 2000 ISBN 9985-9178-4-7
"Akadeemilise Ajalooseltsi aruanne 1999. aasta tegevuse kohta". – Ajalooline Ajakiri 2000, nr 1. 
"Küüditatud eestlaste ajalugu Tomski arhiivis". – Ajalooline Ajakiri 2000, nr 4. 
"Vaidlus ajaloo üle: järelmõtteid Santiago de Compostelas toimunud historiograafiakongressilt". – Ajalooline Ajakiri 2001, nr 1–2. 
"Põrgu värk: ajalootuulest ja põrguluulest". Tartu: Kleio, 2005 ISBN 9985-9304-6-0
"Siber ja Eesti. Jalaraua kõlin". Tartu: Tartu Ülikooli Kirjastus, 2012. ISBN 978-9949-32-143-8
 "Von Privilegierten zu Geächteten. Die Repressalien gegenüber deutschbaltischen Honoratioren während des Ersten Weltkrieges". Tartu: University of Tartu Press, 2014. ISBN 978-9949-32-729-4
 "Perekonnaloo uurija käsiraamat". Kirjastus Hea Lugu, Tallinn, 2015
 "Muutugu ja kadugu! Baltisakslased ja Esimene maailmasõda" Tartu Ülikooli Kirjastus, 2016

Viited

Välislingid

 Lühitutvustus Riigikogu lehel
 
 Aadu Musta koostatud onomastika andmebaas
 Aadu Must saates "Kukul külas", 28. märts 2004, 1. osa, WMA fail, 2. osa, WMA fail
 Ajaloolane leidis arhiivist eestlaste-vastase dokumendi – Postimees, 21. juuni 2007 
 Aadu Must: Suure majanduskriisi hingearmid EPL, 31. detsember 2008
 Aadu Must: Nimed näitavad, mis rahvusest saab Maaleht, 19. veebruar 2009
Ajaloolane Aadu Must: Karl Ernst von Baer oli Venemaa luure asutaja, Postimees, 10. jaanuar 2010

Eesti ajaloolased
Eesti arhivaarid
Eesti genealoogid
Eesti Keskerakonna poliitikud
Eesti Kongressi liikmed
XI Riigikogu liikmed
XII Riigikogu liikmed
XIII Riigikogu liikmed
XIV Riigikogu liikmed
Tartu Ülikooli filosoofiateaduskonna professorid
Õpetatud Eesti Seltsi liikmed
Tartu inimesed
Tartu Ülikooli ajalooteaduskonna vilistlased
Valgetähe IV klassi teenetemärgi kavalerid
Sündinud 1951